Uznesenie Krajského súdu Bratislava sp. zn. 1S/213/2014 z 3. 2. 2016
Uznesenie Krajského súdu Bratislava z 3. februára 2016, sp. zn. 1S/213/2014, ECLI:SK:KSBA:2016:1014201684.3
Súd: Krajský súd Bratislava
Spisová značka: 1S/213/2014
ECLI: ECLI:SK:KSBA:2016:1014201684.3
Dátum vydania: 3. 2. 2016
Forma: Uznesenie
Text rozhodnutia
Súd: Krajský súd Bratislava Spisová značka: 1S/213/2014 Identifikačné číslo súdneho spisu: 1014201684 Dátum vydania rozhodnutia: 04. 02. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1014201684.3
Uznesenie Krajský súd v Bratislave v právnej veci žalobkyne: F.. T. U., Q. XX, XXX XX X., právne zastúpená JUDr. Oľgou Michalíkovou, advokátkou so sídlom Slnečná 39, 080 01 Prešov, proti žalovanej: Sociálna poisťovňa - ústredie, Ul. 29. Augusta 8-10, 813 63 Bratislava, o preskúmanie zákonnosti rozhodnutia č. 29474-2/2014-BA zo dňa 28.08.2014, takto
r o z h o d o l :
Krajský súd v Bratislave p o s t u p u j e vec Krajskému súdu v Prešove.
o d ô v o d n e n i e :
Žalobou doručenou tunajšiemu súdu dňa 10.10.2014 sa žalobkyňa domáhala preskúmania zákonnosti rozhodnutia žalovanej č. 29474-2/2014-BA zo dňa 28.08.2014, ktorá je orgán s pôsobnosťou pre celé územie Slovenskej republiky.
Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania).
Podľa ust. § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia.
Podľa § 104a ods. 1 O.s.p. súd skúma vecnú príslušnosť prv, než začne konať o veci samej.
Podľa § 246a ods. 1 O.s.p. je miestne príslušným súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (žalobcu).
V danom prípade má žalobkyňa bydlisko v Prešove, a preto jej všeobecným súdom je súd určený podľa § 85 ods. 1 O.s.p., ktorý je v obvode Krajského súdu v Prešove.
Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V uvedenej veci bolo zistené, že Krajský súd v Bratislave nie je miestne príslušným na konanie o podanej žalobe. Žalovaná - Sociálna poisťovňa, ústredie - je správnym orgánom s pôsobnosťou pre celé územie Slovenskej republiky, avšak nejde o ústredný orgán štátnej správy. Miestne príslušným je preto krajský súd, v ktorého obvode je všeobecný súd žalobkyne. Keďže žalobkyňa má bydlisko v Prešove, jej všeobecný súd - Okresný súd Prešov sa nachádza v obvode Krajského súdu v Prešove. Z tohto dôvodu tunajší súd rozhodol tak, ako je uvedené vo výrokovej časti tohto uznesenia a postúpil vec vecne a miestne príslušnému súdu.
Poučenie:
Proti tomuto uzneseniu nie je prípustné odvolanie.

